**ДО**

**НАРОДНОТО СЪБРАНИЕ НА**

**РЕПУБЛИКА БЪЛГАРИЯ**

**ДО**

**МИНИСТЕРСКИ СЪВЕТ**

**ДО**

**МИНИСТЕРСТВОТО НА**

**ЗДРАВЕОПАЗВАНЕТО**

**ОТВОРЕНО ПИСМО**

**От Инициативния комитет на** [**Национална гражданска инициатива**](https://priaka-demokracia.uraa.eu/) **„*Даная за живот*“**

Адрес: град София, ул. „Хайдушка гора“ № 54

ел. поща: office@danaya.bg

УВАЖАЕМИ ГОСПОЖИ И ГОСПОДА МИНИСТЪР-ПРЕДСЕДАТЕЛ И МИНИСТРИ,

УВАЖАЕМИ ГОСПОЖИ И ГОСПОДА НАРОДНИ ПРЕДСТАВИТЕЛИ,

На основание чл. 51 от Закона за прякото участие на гражданите в държавната власт и местното самоуправление, на **09.05.2024 г. внесохме** **Подписка на Н**[**ационална гражданска инициатива**](https://priaka-demokracia.uraa.eu/) **„Даная за живот“. Същата беше подкрепена от почти 12 000 граждани, които поискаха от законодателната и изпълнителната власт да предприемат 6 конкретни стъпки за осигуряването на качество, прозрачност, ефективност, проследимост и отговорност на детското здравеопазване към гражданите на Република България**.

На основание чл. 52 от Закона за прякото участие на гражданите в държавната власт и местното самоуправление, **органите, до които е отправена подписката** за национална гражданска инициатива, **са длъжни да разгледат направените предложения и в тримесечен срок** от връчването на подписката **да обявят своето решение и мерките за неговото изпълнение на своите интернет страници, в един национален всекидневник и в обществените електронни медии.**

**Срокът, посочен в закона, изтича на 9.08.2024 г. До момента нито един от сезираните държавни органи не е предприел никакви действия в отговор на Подписката с исканията на над 12 000 български граждани.**

За нас това недвусмислено означава, че изпълнителната и законодателната власт отказват да спазват законите на Република България. Че неглижират обществения интерес и гражданските искания за подобряване на дължимите от държавата здравни грижи и услуги. Че детското здраве и здравеопазване не са приоритет на държавата. Че липсва базисно разбиране за задълженията и функциите на държавата към обществото.

Когато гражданите гласуват на избори, това е договор, с който избраните лица приемат отговорността да защитават обществените интереси. Нарушаването на този договор, подкопава основите на демократичната правова държава.

С настоящето отворено писмо **Ви** **призоваваме да изпълните задълженията си, които законът Ви е вменил. Желаем да отбележим, че от Вашите действия става ясно доколко детското здравеопазване е истински приоритет на държавата, а не формален атрибут на предизборни програми**. Смятаме, че липсата на такива действия, въпреки законоустановените задължения, са признание, че детското здравеопазване и исканията на 12 000 български граждани не са Ваш приоритет.

**Припомняме 6-те предложения в Подписката на Н**[**ационална гражданска инициатива**](https://priaka-demokracia.uraa.eu/) **„Даная за живот“:**

1. Доизграждане на Национална детска болница, а и не само**, да бъде създадена дигитална информационна система, поддържана от Министерство на здравеопазването, която да функционира в реално време и да насочва родители на деца, които се нуждаят от определени специалисти**, но нямат информация кое лечебно заведение разполага с най-подходящите в конкретния случай, според конкретното състояние на детето, както и съобразено с местоположението му. Системата да обедини в едно - информация за всички болнични клиники, които лекуват деца, капацитет, работно време, дежурни кабинети и специалисти. Да има възможност за онлайн запитване със срок на отговор към съответното болнично заведение.
2. От**криване на гореща телефонна линия/онлайн платформа** с лимитирано време за отговор **и единен национален номер за подаване на сигнали за проблеми и в подкрепа на родители на деца-пациенти при приема и престоя им в болнични заведения и/или при отказ на лечебното заведение** да осигури мултидисциплинарен екип, когато това е необходимо. Да се гарантира анонимността на подателите на сигнали и да има механизъм за последваща незабавна проверка.
3. **Въвеждане на Правила за добра медицинска практика за всички специалности в срок не по-късно от 31.12.2024 г.** и ако за същото БЛС откаже да изпълни задължението си по закон, да бъде гласувана нормативна промяна, която да гарантира изпълнението на това им задължение.

**В срок до 31.12.2024 г. да бъде извършена проверка на всички медицински протоколи за работа в спешната и неотложната помощ** от независим експертен орган, външен за съответната болница. Публично оповестяване на резултатите от проверката.

Да бъде извършена **пълна актуализация на протоколите в съответствие с най-новите практики** в спешната и неотложна медицина и да бъде гарантирано задължителното им въвеждане във всички болнични заведения в срок до 31.12.2024 г. Да бъде въведено задължение да бъдат публикувани на интернет страниците на болниците с необходимите реквизити - дата, печат и подпис и други.

1. **Да се изработи и интегрира за всички болнични заведения Система за качествен контрол на междуболничната и вътреболничната комуникация**, която да гарантира бързо и ефективно взаимодействие, изключващо лична преценка, за свикване и уведомяване за необходимост от даден специалист, а същото да е разписано в ясни правила за задействане и отговор. Да има ясна проследимост на всички действия, а организацията да е направена така, че да гарантира лесно, бързо и ефективно взаимодействие, без това да утежнява практикуващите лекари.
2. **Да бъде въведено задължително продължаващо медицинско обучение за всички медицински специалности**. Същото да бъде обезпечено базисно от всяка една болница, като времето за обучения да не бъде за сметка на общия годишен отпуск на лекарите - специалисти.
3. **Да бъде преструктурирана Изпълнителната агенция „Медицински надзор“** от учреждение към министъра на здравеопазването в независим специализиран държавен орган или в изпълнителна агенция към Министерския съвет. Целта е да бъде осигурена независимост на проверките, които този орган извършва в лечебните заведения; да му бъдат предоставени правомощия и задължения да снема обяснения, да изисква и да проверява документи на лечебните заведения, служителите в тях, както и на засегнатите пациенти, ако има такива. Да бъде създадена програма, с която до края на 2025 г. да бъде повишен експертният капацитет на служителите, които извършват проверките, и да им бъде осигурено достойно и адекватно възнаграждение, ограничаващо риска от корупция.

**УВАЖАЕМИ ГОСПОЖИ И ГОСПОДА МИНИСТЪР-ПРЕДСЕДАТЕЛ И МИНИСТРИ,**

**УВАЖАЕМИ ГОСПОЖИ И ГОСПОДА НАРОДНИ ПРЕДСТАВИТЕЛИ,**

В случай, че в оставащите дни разгледате внесените предложенията в законоустановения срок, **очакваме да обявите предприетите от вас мерки за изпълнение на гражданските искания.**

Оставаме на разположение за провеждането на срещи или друг вид кореспонденция с цел намиране на ефикасни решения за гражданските искания за подобряване на детското здравеопазване.

Припомняме, че исканията в Подписката са формулирани след предварителни проучвания на проблемите у нас и на работещите европейски стандарти и могат да бъдат реализирани в изключително кратки срокове. За да спасяват детски живот.

**Очакваме да ни уведомите за предприетите от вас мерки публично и на следния** **адрес за контакти:**

**град София, ул. „Хайдушка гора“ № 54,**

**ел. поща: office@danaya.bg**

С уважение,

Кремена Миленова Кунева, председател на ИК на ГИ ДАНАЯ ЗА ЖИВОТ

Дата: 01.08.2024 г. град София